Βυζαντινός Αθλητικός Όμιλος

Ο **Βυζαντινός Αθλητικός Όμιλος** (Β.Α.Ο.) είναι αθλητικός σύλλογος με έδρα την Θεσσαλονίκη. Ιδρύθηκε το 1926 από Έλληνες πρόσφυγες από την Κωνσταντινούπολη. Εδρεύει πλέον στον δήμο Συκεών Θεσσαλονίκης.

Ο ΒΑΟ διαθέτει τμήματα καλαθοσφαίρισης, πετοσφαίρισης, πάλης, ποδοσφαίρου 5x5, ποδηλασίας, και εκδρομικό τμήμα ενώ στο παρελθόν διέθετε και τμήμα χειροσφαίρισης, άρσης βαρών, κολύμβησης, επιτραπέζιας αντισφαίρισης και ποδοσφαίρου, το οποίο το 1931 σταμάτησε τη λειτουργία του.

## Τμήμα ποδοσφαίρου ανδρών
Το ποδοσφαιρικό τμήμα ανδρών του Β.Α.Ο. δραστηριοποιήθηκε έως και το 1931, οπότε και έπαυσε να λειτουργεί.

### Τμήματα υποδομής
Ο Β.Α.Ο. διαθέτει ποδοσφαιρικά τμήματα υποδομής.

## Τμήμα καλαθοσφαίρισης ανδρών

Το τμήμα καλαθοσφαίρισης ανδρών του Β.Α.Ο. διεξάγει τους εντός έδρας αγώνες του στο Κλειστό Γυμναστήριο Β.Α.Ο. «Μενέλαος Γκράτζιος». Ο Β.Α.Ο έχει καταφέρει να αγωνιστεί πέντε φορές στην πρώτη κατηγορία του πρωταθλήματος. Τελευταία φορά ήταν την περίοδο 1996-97 οπότε και τερμάτισε τελευταίος, έχοντας πετύχει μόλις τρεις νίκες, ευτύχησε όμως έχοντας στις τάξεις του το Τζεφ Μαλόουν, αθλητή με μεγάλη καριέρα στο ΝΒΑ, να νικήσει τον Ολυμπιακό που κατέκτησε το Τριπλ Κράουν στο τέλος της περιόδου.

### Ιστορική αναδρομή
#### Δεκαετία 1990
Tη σεζόν 1991-92 o υποβιβασμός του ΒΑΟ από τη Β’ στη Γ’ Εθνική αποτέλεσε την αρχή της ανοδικής πορείας, καθώς η διοίκηση του Στέργιου Κωνσταντούλα προχώρησε σε ανανέωση και αποφάσισε να στηριχθεί στην παιδική και στην εφηβική ομάδα. Παρά την μεταγραφή του Γιώργου Μπαλογιάννη στον ΠΑΟΚ, ο σύλλογος εχτισε  την ομάδα γύρω από τον Γιώργο Μασλαρινό, διεθνή με την Εθνική Παίδων. Τη σεζόν 1992-93 ο Βυζαντινός δεν κατόρθωσε να επιστρέψει στη Β’ Εθνική, τερματίζοντας 4ος στο 3ο όμιλο της Γ’ Εθνικής με ρεκόρ 17-5 (11-0 εντός έδρας). 

Τη σεζόν 1993-94 ο ΒΑΟ κατέκτησε με άνεση το πρωτάθλημα στον 4ο όμιλο της Γ’ Εθνικής, πετυχαίνοντας 24 νίκες σε 26 αγώνες. Κέρδισε τους αγώνες του με 16,6 πόντους διαφορά κατά μέσο όρο και διατήρησε αλώβητη την έδρα του (13-0) για 2η σερί χρονιά, και δίχως τον Μασλαρινό, που είχε αγοραστεί στο μεταξύ από τον Άρη. Hγετικό ρόλο ανέλαβε ο Χρήστος Χρονόπουλος, ο οποίος σημείωνε 16,4 πόντους ανά αγώνα εκείνη τη χρονιά και μαζί με τον Τάσο Γκουσγκούνη (14,7π. μ.ό.) ήταν οι πρώτοι σκόρερ του ΒΑΟ. Η άνοδος από τη Γ’ Εθνική συνέπεσε πάντως και και με το ξεπέταγμα δύο 19χρονων: του Παναγιώτη Αρμούτη και του Τριαντάφυλλου Κιουρτίδη, οι οποίοι μαζί με τους παλαιότερους Γιώργο Ξανθόπουλο, Σταύρο Παπαδόπουλο και φυσικά τους Χρονόπουλο, Γκουσγκούνη σχημάτισαν μία ισχυρή εξάδα.

Την επόμενη χρονιά 1994-95 o προπονητής Δημήτρης Πετρογιάννης έριξε ακόμα περισσότερο το μέσο όρο ηλικίας (στα 20,6 χρόνια μ.ό.) και παρουσίασε τη νεανικότερη ομάδα της Β’ Εθνικής. Ο ΒΑΟ της σεζόν 1994-95 έπαιζε το πιο θεαματικό μπάσκετ στην κατηγορία, έβαζε 83,4 πόντους κατά μέσο όρο, μακράν η καλύτερη επίθεση του πρωταθλήματος, διατήρησε αλώβητη την έδρα του για 3η συνεχόμενη χρονιά (13-0) και κατέκτησε τη 2η θέση με 17 νίκες και 9 ήττες.

Έπειτα από ένα χρόνο στην Α1 και τις πρώτες εμπειρίες του σε επαγγελματικό επίπεδο, ο 20χρονος, Γιώργος Μασλαρινός επέστρεψε στον ΒΑΟ και έκανε τη διαφορά τη σεζόν 1994-95, καθώς ολοκλήρωσε το πρωτάθλημα όντας 3ος σκόρερ στη Β’ Εθνική με 23,2 πόντους κατά μέσο όρο. Μαζί με τους Χρονόπουλο (15,4π. μ.ό.) και Γκουσγκούνη (14,9π. μ.ό.) σχημάτισαν μία περιφερειακή τριάδα που σκόραρε 53,5 πόντους σε κάθε αγώνα και ήταν δύσκολο να περιοριστεί.

Aρχισε τη σεζόν 1995-96 ως ένα από τα φαβορί για τον υποβιβασμό, εν τέλει εξασφάλισε μαθηματικά την άνοδο τρεις αγωνιστικές πριν από το τέλος του πρωταθλήματος ταυτόχρονα με τον πρωταθλητή εκείνης της χρονιάς, τον Πειραϊκό. Με τον Τάκη Ξουρίδα πια στον πάγκο, ο νεοφώτιστος ΒΑΟ κέρδισε τα 15 από τα πρώτα 16 παιχνίδια και ολοκλήρωσε τη χρονιά με ρεκόρ 19-7. Πρωταγωνιστής εκείνης της ομάδας ήταν ξανά ο Μασλαρινός, ο 1ος σκόρερ και 3ος πασέρ της Α2 με 27,3 πόντους και 3,2 ασίστ κατά μέσο όρο. Μαζί με τους Γκουσγκούνη (18,2 πόντοι, 4,7 ασίστ μ.ό.), Χρονόπουλο (12,8π. μ.ό.) και Κιουρτίδη (8,7π. μ.ό.), αυτοί οι τέσσερις συνέθεσαν την τετράδα που οδήγησε τους Θεσσαλονικείς στην Α1 για πρώτη φορά στην ιστορία τους. Αυτό που δεν κατάφερε ο ΒΑΟ, ήταν να κρατήσει για 4η συνεχόμενη χρονιά το αήττητο εντός έδρας, καθώς ηττήθηκε στο πλαίσιο της 25ης αγωνιστικής από τη Δάφνη. Ήταν η πρώτη ήττα του στο κλειστό των Συκεών από τις 19 Ιανουαρίου 1992, δηλαδή έπειτα από 4 χρόνια, 3 μήνες και 8 ημέρες. Στο χρονικό διάστημα που μεσολάβησε κέρδισε 53 συνεχόμενους αγώνες στο γήπεδό του, 24 στη Γ’ Εθνική, 17 στη Β’ Εθνική και 12 στην Α2.

Στην Α1 ο ΒΑΟ προχώρησε σε ανακαίνιση του κλειστού των Συκεών, αυξάνοντας τη χωρητικότητά του από τις 300 θέσεις στις 1,000. H απώλεια του Μασλαρινού (πήγε στην ιταλική Forli) άφησε δυσαναπλήρωτο κενό. Ο ΒΑΟ ήταν η μόνη ομάδα της Α1 εκείνη τη χρονιά, που δεν απέκτησε ούτε έναν κοινοτικό: o πρόεδρος Στέργιος Κωνσταντούλας δεν ήθελε να αλλοιώσει το χαρακτήρα της ομάδας και βασίστηκε σε Ελληνόπουλα. Ο Κωνσταντούλας προσέλαβε για προπονητή τον Γιώργο Τσομπανάκη, κράτησε επτά από τους 13 παίκτες της προηγούμενης χρονιάς (Γκουσγκούνη, Χρονόπουλο, Κιουρτίδη, Αρμούτη, Κυριακού, Μανώλογλου, Γκαρίπη), πρόσθεσε δύο έμπειρους Έλληνες (Κουντουράκη, Δάκο), δύο ακόμα νεαρούς (Χρυσίδη, Τσιούντο) και έχρισε τους Σαμίρ Γκούντα και Τζακ Ριφσνάιντερ τους πρώτους ξένους στην ιστορία του συλλόγου.

Η μία ήττα διαδεχόταν την άλλη -τις περισσότερες φορές με μεγάλες διαφορές- με αποτέλεσμα μετά την 9η αγωνιστική ο Κώστας Διαμαντόπουλος να αντικαταστήσει στον πάγκο τον Τσομπανάκη και λίγες εβδομάδες αργότερα να γίνει και η μία και μοναδική αλλαγή ξένου που έκανε εκείνη τη χρονιά ο ΒΑΟ: τον Τζεφ Μαλόουν, 35 ετών, έναν από τους καλύτερους σούτινγκ γκαρντ των 80s και των 90s στο ΝΒΑ, δύο φορές All-star με 13ετή θητεία στο καλύτερο πρωτάθλημα του κόσμου και 19,0 πόντους κατά μέσο όρο στην καριέρα του. Η άφιξή του συνδέθηκε άλλωστε και με την πρώτη νίκη του ΒΑΟ στο πρωτάθλημα επί του Πειραϊκού με 70-69, έπειτα από 13 ήττες σε ισάριθμα ματς. Στις 15 Φεβρουαρίου 1997 ο ουραγός ΒΑΟ νίκησε τον πρωτοπόρο Ολυμπιακό 80-79 (Γκούντα (23 πόντοι, Χρονόπουλος 17 π., Τζεφ Μαλόουν 17 π.). Η ομάδα της Θεσσαλονίκης πέτυχε άλλες δύο νίκες στην Α1, ολοκλήρωσε τη σεζόν με 3-23 και υποβιβάστηκε μαθηματικά πολύ πριν ολοκληρωθεί η σεζόν.

To 1999-00 o BAO αγωνιζοταν στην Β' Εθνική με προπονητή τον Παναγιώτη Κοντογιάννη (διαδέχθηκε Μιχαλη Γιαννουζάκο που ήταν το 98-99). Το ρόστερ ηταν το εξής: Χρήστος Μασλαρινός, Δημήτρης Μασλαρινός, Ραφαήλ, Κανατσαρόπουλος, Περδίκας, Χατζηκυριακίδης, Ντίνας, Αρμούτης, Μητακίδης, Δάκος, Μαντζιούνης, Παπαδόπουλος, Παρασκευαίδης, Αγγέλης, Ναθαναηλίδης.ΡΕΤΡΟ : Ο ΒΑΟ το 1999 - ekasth.gr

#### Δεκαετία '00 -
Την περίοδο 2000-01 αγωνιζόταν στην B' Εθνική και τo 2009-10 Α΄ κατηγορία ΕΚΑΣΘ. Κατά την αγωνιστική περίοδο 2012-13, ο Βυζαντινός Α.Ο. έλαβε μέρος στο Πρωτάθλημα του 1ου Ομίλου Βορρά της Γ' Εθνικής Κατηγορίας, ολοκληρώνοντας τις αγωνιστικές του υποχρεώσεις στην 10η θέση του βαθμολογικού πίνακα.

### Επιτυχίες
* Α΄ Εθνική
** Δεύτερη θέση (1): 1928
* Α2 Εθνική
** Δεύτερη θέση (1): 1996
* B΄ Εθνική
** Πρωταθλήτρια (**3**): 1979, 1981, 1983 (Βόρειος όμιλος)
* Γ΄ Εθνική
** Πρωταθλήτρια (**2**): 1990, 1994 (Βόρειος όμιλος)

### Διακεκριμένοι αθλητές
*  Γιώργος Μπαλογιάννης
*  Γιώργος Μασλαρινός
*  Χρήστος Κουντουράκης
*  Σαμίρ Γκούντα
*  Τζεφ Μαλόουν

### Διακεκριμένοι προπονητές
*  Τάκης Ξουρίδας
*  Κώστας Διαμαντόπουλος
*  Μιχάλης Γιαννουζάκος
*  Παναγιώτης Κοντογιάννης

## Τμήμα καλαθοσφαίρισης γυναικών

Το τμήμα καλαθοσφαίρισης γυναικών του Β.Α.Ο. είναι σήμερα ανενεργό.

### Επιτυχίες
* Α΄ Ε.ΚΑ.Σ.Θ.
** Πρωταθλήτρια (**2**): 1989, 1993

## Τμήμα πετοσφαίρισης ανδρών
Ο Β.Α.Ο. διαθέτει τμήμα πετοσφαίρισης ανδρών. Εχει αγωνιστεί και στην Α Εθνική στο παρελθόν.

### Τίτλοι
* Α' ΕΠΕΣΘ: 1984, 1993
* Πρωτάθλημα Θεσσαλονίκης: 1969, 1971
* Κύπελλο ΕΠΕΣΘ
** Φιναλίστ: 2000, 2004

## Τμήμα πετοσφαίρισης γυναικών
Ο Β.Α.Ο. διαθέτει τμήμα πετοσφαίρισης γυναικών. Εχει αγωνιστεί και στην Α Εθνική στο παρελθόν τη δεκαετία 1980.

### Τίτλοι
* Β΄ Εθνική Πετοσφαίρισης Ελλάδας Γυναικών: 1983, 1988, 1994
* Α' ΕΠΕΣΘ: 1983, 1985, 1986, 1987
* Β' ΕΠΕΣΘ: 2017

## Τμήμα χειροσφαίρισης
Το τμήμα χειροσφαίρισης είναι το μόνο τμήμα σε ομαδικό άθλημα που ο ΒΑΟ έχει κατακτήσει τίτλο σε ανώτατο πανελλήνιο επίπεδο. Έχει κατακτήσει συνολικά δύο κύπελλα, το 1983 και 1984, τα οποία ήταν και τα πρώτα του θεσμού. Το τμήμα χειροσφαίρισης τελικά δεν επιβίωσε και συγχωνεύτηκε με το τμήμα χειροσφαίρισης του Ηρακλή μετά από 30 χρόνια λειτουργίας.

## Τμήμα πάλης
Το Τμήμα πάλης ιδρύθηκε το 1934 από τους κ.κ. Βαγιάνο & Βαφειάδη και είναι ένα από τα παλαιότερα σωματεία της Ε.Ο.Φ.Π. Έχει αναδείξει αμέτρητους Πρωταθλητές Ελλάδος και πολλούς πρωταθλητές, σε αγώνες Βαλκανικούς, Μεσογειακούς, Πανευρωπαϊκούς, σε Παγκόσμια Πρωταθλήματα, και σε Ολυμπιακούς Αγώνες. Ανάμεσα τους οι: Γιώργος και Παναγιώτης Ποικιλίδης, Όθων Μοσχίδης, Ιορδάνης Καραγεωργίου, Νίκος Μπαλάσκας, Αναστάσιος Σοφιανίδης κ.α.
Έχει κατακτήσει συνολικά 11 Πρωταθλήματα και 3 Κύπελλα Ελλάδος.

## Τμήμα ποδηλασίας
Ο Β.Α.Ο. διαθέτει τμήμα ποδηλασίας.

## Συνολικοί τίτλοι του συλλόγου
* 9 Πρωταθλήματα Ελλάδος Ελληνορωμαϊκής Πάλης Ανδρών
* 1 Πρωτάθλημα Ελλάδος Ελληνορωμαϊκής Πάλης Εφήβων 2011
* 3 Κύπελλα Ελλάδος Ελληνορωμαϊκής Πάλης Ανδρών
* 2 κύπελλα χειροσφαίρισης ανδρών (1983,1984)
* 1 πανελλήνιο πρωτάθλημα ποδηλασίας επί δημοσίας οδού 1978

## Έδρα
Ο ΒΑΟ χρησιμοποιούσε ιδιόκτητο ανοιχτό γυμναστήριο με στίβο για τους αθλητές του. Το 1967 υπό προεδρίας Τζώρτζη προστέθηκε κερκίδα 1500 θέσεων.

## Παραπομπές


## Εξωτερικοί σύνδεσμοι
* 

Κατηγορία:Βυζαντινός Α.Ο.
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 1926
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1935
Κατηγορία:Σωματεία Ε.ΚΑ.Σ.Θ.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.ΠΕ.Σ.Θ.
Κατηγορία:Ελληνικοί σύλλογοι χειροσφαίρισης
Κατηγορία:Ελληνικοί σύλλογοι ποδηλασίας
Κατηγορία:Ελληνικοί προσφυγικοί αθλητικοί σύλλογοι